75 centimeter fra Jane Hansens hus i Arden, skal der gå en ny vej. - Jeg er virkelig chokeret over, at man bare kører hen over borgerne på den måde, siger Jane Hansen fra Arden. Hun har i flere år kæmpet imod, at et nyt økosamfund bestående af 25 husstande, skal placeres for enden af hendes grusvej, men nu har et flertal i Mariagerfjord byråd netop godkendt den lokalplan, der gør det muligt for økosamfundet at bygge. -	Hvis det havde en anden placering, så ville det være rigtig fint for mig, men det ligger forkert, siger hun. I ændringen af lokalplanen står der, at vejen til de nye huse skal være bredere, og derfor har kommunen nu valgt at inddrage hele det forreste stykke af hendes grund. -	Jeg føler, at min ejendomsret er krænket, siger hun. Det vil betyde, at vejen nu skal gå cirka 75 centimeter fra hendes hus, og i den forbindelse inddrage vigtige dele af hendes gård. Hun er til daglig buschauffør og parkerer hendes bus på netop det stykke jord, der nu bliver eksproprieret. -	Jeg føler, at de favoriserer levefællesskabet frem for mig. Ikke mulighed for at udvide På den anden side af vejen ligger Arden sports rideklub. Her er de også bekymret for, hvad de mange nye boliger kommer til at gøre ved deres virksomhed. Den nye lokalplan betyder nemlig, at økosamfundet kommer til at ligge klods op af rideklubben. -	Hvis nu vi får 10 heste mere i stalden, så kan vi ikke lave plads til dem. Så vi kan aldrig udvide, siger Gitte Bartholomæussen, bestyrelsesformand i Arden sportsrideklub. En anden bekymring er den færdsel, som deres medlemmer skal have på den nye vej. Tidligere har de haft grusstien mere eller mindre for dem selv, men nu skal de til at ride mellem trafik. -	For os er det vigtigt, at der ikke er så meget trafik på denne her vej. Og med 25 nye huse, så vil der komme en del mere trafik. Vejen skal jo også udvides, og det vil gå udover vores ridesti, forklarer hun. Den frie adgang til skoven ved siden af har været et selling-point for rideklubben. I første omgang frygter de for medlemsnedgang, men det kan da også betyde noget meget værre i sidste ende. -	Konsekvensen er i hvert fald, at vi kan ende med at lukke. Og det ville jo være katastrofalt, lyder det fra formanden. Stort flertal i byrådet stemte ja Det var et stort flertal i byrådet på 21 mod 5, der stemte for lokalplansændringen. Men blandt andet Per Lynge Laursen, der også til dagligt bor i Arden, stemte imod. -	Jeg priser velkommen, at der kommer en masse nye borgere til Arden, og det skal vi også tage imod. Men det er simpelthen på grund af vejadgangen, og at vi kan komme til at ødelægge vores rideklub, at jeg har stemt imod, siger Per Lynge Laursen (V), der er byrådsmedlem i Mariagerfjord Kommune. Udvalgsformand for teknik og miljø i Mariagerfjord Kommune, Jørgen Hammer Sørensen, er dog ikke så bekymret for, om rideskolen kan overleve i fremtiden. -	Vi synes i byrådet, at det er en rigtig god lokalplan. Vi vil gerne have flere nye borgere til vores kommune, og det er pragtfuldt, at vi kan tilbyde flere varer på hylderne med de her alternative boformer, siger Jørgen Hammer Sørensen (DF). Han mener, at det har været den mulige løsning på en vejafgang indtil området, og ifølge ham er Jane Hansen blevet hørt i forbindelse med lokalplansændringen. -	Det kan godt være, at forvaltningen ikke har bearbejdet hendes høringssvar, som hun gerne ville, men hun er blevet hørt, og vi kan alle sammen se problematikken for hende. Den er nok større end for rideskolen, når vi skal ekspropriere lidt af hendes have og gårdsplads, men det ser jeg ikke som det store problem, siger Jørgen Hammer Sørensen. Selvom lokalplanen er blevet vedtaget i byrådet, er kampen dog ikke slut for Jane Hansen. Hun vil nu i stedet klage til planankenævnet. -	Så må jeg jo have en advokat til at hjælpe mig, for jeg føler ikke rigtig, at jeg kommer længere i det, siger hun.

Opsummering:
Jane Hansen fra Arden kan se frem til, at en ny lokalplan inddrager store dele af hendes grund til fordel for en række nye private ejendomme. Hun står nu tilbage med følelsen af ikke at være blevet hørt i processen.